钦定古今图书集成/明伦汇编/家范典/第080卷 > 唐杜氏通典 > 《奉宣撰太和公主敕书》唐·李德裕
## 钦定古今图书集成/明伦汇编/家范典/第080卷 > 唐杜氏通典 > 《奉宣撰太和公主敕书》唐·李德裕

“敕。姑远嫁绝域，二十馀年，跋履险难，备罹屯苦。朕每
念于此，良用惘然。恭惟太皇太后春秋已高，慈爱深
厚。比者望姑朝谒，再叙悲欢，倏已岁暮，寂无音耗。想
姑见旧国之城邑，能不销魂；望汉将之旌旄，必当流
涕。今朔风既至，霰雪已零，绝国萧条，固难久处。旃墙
罽幕，何以御冬？肉饭酪浆，且非适口。朕抚临万㝢，子
育群生，一物未安，终食三叹。况姑累年漂泊，何日忘
怀，想姑高明，必是悬鉴。姑承宗庙之馀庆，为王室之
懿亲。先朝割爱降婚，义宁家国，谓回鹘必能御侮，安
静塞垣，使边人子孙，不见兵革。昔射猎者不敢西向，
畏轩辕之台。今回鹘所为，甚不循礼。蕃浑是朕之百
姓，牛羊亦国家所有，因依汉地，遂致蕃孳。回鹘托以
私仇，恣为侵掠。每马首南向，姑得不畏高祖、太宗之
威灵；欲侵扰边疆，姑得不思太皇太后之慈爱。为其
国母，足得指挥。若回鹘敢不禀命，则是弃绝姻好。今
日以后，不得以姑为词。若恃我为亲，禀姑教令，则须
便自戢敛，以继旧欢。想姑以朕此书，论彼将相，令其
知分，更不徇非。”塞外祁寒，且无丝纩，朕每御裘服，则思彼未授衣，岂可因回鹘诪张，遂忘亲爱。今寄冬衣
若干事，具如《别录》。